
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/284


R A P O R T

asupra propunerii legislative privind modificarea Legii nr.411/2004 privind fondurile de pensii administrate privat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 346 din 24 septembrie 2012, cu dezbaterea pe fond, în procedură obişnuită, a propunerii legislative privind modificarea Legii nr.411/2004 privind fondurile de pensii administrate privat.
La întocmirea prezentului raport Comisia a avut în vedere avizul negativ al Consiliului Legislativ (nr.288/09.04.2012).

Propunerea legislativă are ca obiect de reglementare modificarea Legii nr.411/2004 privind fondurile de pensii administrate privat în scopul eliminării obligativităţii de a contribui la un fond de pensii administrat privat.
Comisia propune Plenului Camerei Deputaţilor respingerea iniţiativei legislative din următoarele considerente:

· soluţia legislativă propusă presupune reconfigurarea întregului sistem de pensii administrat privat, a principiilor şi arhitecturii care stau la baza acestui sistem de pensii, fără însă, a rezolva obiectul major pentru care a fost creat acest sistem, respectiv sustenabilitatea sistemului de pensii pe termen mediu şi lung. 
Sistemul de pensii administrat privat constituie singura alternativă viabilă pe termen mediu şi lung, menită să compenseze dezechilibrul din sistemul de pensii. Pilonul II de pensii conferă o siguranţă viitorilor pensionari prin garanţia absolută cu privire la suma cuvenită participanţilor cu titlul de pensie privată în conformitate cu prevederile art.135 alin.(2) din Legea nr. 411/2004.

· în ceea ce priveşte obligativitatea participării, care reprezintă o prevedere de principiu a Legii nr.411/2004, modificarea ​propusă prin înlocuirea obligativităţii contribuţiei la fondurile de pensii private a persoanelor în vârstă de până la 35 de ani, cu participarea facultativă, pune în discuţie chiar reforma sistemului de pensii. 

· simpla completare a art.42 din Legea nr.411/2004 cu un nou alineat, potrivit căruia contribuţia la fondul de pensii administrat privat este facultativă, nu poate produce consecinţe juridice în lipsa unei modificări de substanţă a reglementării existente.

· posibilitatea participării la un fond de pensii la care aderarea este o opţiune individuală este reglementată de Legea nr.204/2006 privind pensiile facultative.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale
· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena Mesaroş

Întocmit,

Expert parlamentar Lidia Vlădescu

